ชัดแล้ว! “ประเดช” สาดหุ้น SUPER ทิ้งไม่ยั้งตั้งแต่ส.ค.60 กว่า 8%
ชัดแล้ว! “ประเดช” สาดหุ้น SUPER ทิ้งไม่ยั้ง นับตั้งแต่ส.ค.60 กว่า 8% 
12 ม.ค. 2561

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้รับรายงานการได้มาหุ้นของบริษัท ซุปเปอร์บล๊อก จำกัด (มหาชน) หรือ SUPER โดย นายประเดช กิตติอิสรานนท์ ซึ่งเป็นการได้มา เมื่อวันที่ 11 ม.ค.2561 จำนวนหลักทรัพย์ที่ได้มาทั้งสิ้น 160,000,000 หุ้น หรือคิดเป็น 0.59% และส่งผลให้จำนวนหลักทรัพย์ภายหลังการได้มาคิดเป็น 5.04% ของสิทธิออกเสียงทั้งหมดของกิจการ
ทั้งนี้ “ข่าวหุ้นธุรกิจออนไลน์” สำรวจข้อมูลผู้ถือหุ้น SUPER จากตลาดหลักทรัพย์แห่งประเทศไทย (ตลท.) ซึ่งมีการรายงานผลล่าสุด ณ วันที่ 8 ส.ค.2560 พบว่า นายประเดช กิตติอิสรานนท์ เป็นผู้ถือหุ้นรายใหญ่อันดับ 2 ของ SUPER ถือหุ้นอยู่ทั้งหมด 3,518,387,928 หุ้น หรือคิดเป็นสัดส่วนสูงถึง 12.86%
โครงสร้างผู้ถือหุ้นรายใหญ่อันดับ 1-5 ของ SUPER
จากตารางดังกล่าว เห็นได้ว่าสัดส่วนการถือหุ้นภายหลังการได้มาซึ่งหุ้น SUPER ของนายประเดช เปลี่ยนแปลงไปค่อนข้างมาก จึงได้ตั้งข้อสังเกตว่า ในระหว่างวันที่ 8 ส.ค.2560 ถึงปัจจุบัน นายประเดชมีการขายหุ้นออกมาถึงราว 8.4%
นอกจากนี้ยังพบมีผู้ถือหุ้นรายอื่น ซึ่งเบื้องต้นคาดว่า เป็นกลุ่มของนายประเดช ถือหุ้น SUPER อยู่ด้วย อาทิ บุตรทั้ง 2 คนของนายประเดช คือ น.ส.เจนจิรา กิตติอิสรานนท์ เป็นผู้ถือหุ้นใหญ่อันดับ 4 ถือหุ้นอยู่ 906,143,600 หุ้น คิดเป็นสัดส่วน 3.31% และนายกำธร กิตติอิสรานนท์ เป็นผู้ถือหุ้นใหญ่อันดับ 6 ถือหุ้นอยู่ 740,251,464 หุ้น คิดเป็นสัดส่วน 2.71% รวมทั้งบริษัท ดีดี มาร์ท โฮลดิ้ง จำกัด เป็นผู้ถือหุ้นใหญ่อันดับ 9 ถือหุ้นอยู่ 529,436,514 หุ้น คิดเป็นสัดส่วน 1.94% เป็นต้น
โดยผู้สื่อข่าวตั้งข้อสังเกตว่า ผู้ถือหุ้นรายอื่นๆข้างต้นจะมีการขายหุ้นออกมาเช่นเดียวกันหรือไม่ นอกเหนือจากนายประเดชที่ได้ขายหุ้น SUPER ออกมาแล้วอย่างต่อเนื่องกว่า 8%
ขณะที่ก่อนหน้านี้ นายประเดช เคยเปิดเผยกับ “ข่าวหุ้นธุรกิจ” ว่า กรณีมีการทำรายการบิ๊กล็อตหุ้น SUPER เมื่อวันที่ 3 ม.ค.2561 และวันที่ 8 ม.ค.2561 ตนเองขอยืนยันว่าไม่ได้เป็นคนทำรายการขายบิ๊กล็อตดังกล่าว แต่ยอมรับว่ามีการทยอยขายหุ้นออกมาบางส่วนในช่วงปี 2560 เนื่องจากมีความจำเป็นต้องใช้เงินเพื่อนำไปลงทุนในบริษัท วินด์ เอนเนอร์ยี่ โฮลดิ้งฯ (WEH)
“แม้จะขายหุ้น SUPER ออกมา แต่ส่วนหนึ่งได้ไปเพิ่มน้ำหนักการลงทุนใน SUPER-W4 ซึ่งใช้เม็ดเงินลงทุนน้อยกว่าการซื้อหุ้นสามัญโดยตรง และยังเชื่อมั่นในปัจจัยพื้นฐาน อีกทั้งวอร์แรนต์มีอายุอีก 2 ปี ยังมีเวลาเหลือพอสำหรับให้แปลงสภาพเป็นหุ้นสามัญได้ ซึ่งจะทำให้กลับมาดำรงสัดส่วนการถือหุ้นได้ในอนาคต” นายประเดชกล่าว
ทั้งนี้ จากการสำรวจผู้สื่อข่าวรายงานว่า ราคาหุ้น SUPER มีความผันผวนเกิดขึ้นในช่วงระหว่างเดือนส.ค. 60 มาถึงปัจจุบัน โดยวันที่ 1 ส.ค. 60 ราคาหุ้นปิดที่ระดับ 1.34 บาท และได้ปรับตัวขึ้นไปทำจุดสูงสุดของช่วงระยะเวลาดังกล่าวที่ระดับ 1.37 บาท เมื่อวันที่ 19 ก.ย. 60
อย่างไรก็ดี ราคาหุ้น SUPER มีการปรับตัวลดลงอย่างต่อเนื่อง จนลงมาทำจุดต่ำสุดที่ระดับ 1.15 บาท เมื่อวันที่ 7 ธ.ค. 60 ขณะที่ราคาล่าสุด ซึ่งเป็นราคาปิดตลาดภาคเช้าวันนี้ (12 ม.ค. 61) อยู่ที่ระดับ 1.22 บาท ไม่เปลี่ยนแปลง สูงสุดที่ 1.25 บาท ต่ำสุดที่ 1.22 บาท ด้วยมูลค่าซื้อขาย 74.82 ล้านบาท
 